Heiki Renvalls

**Henriks Gabiels "Heiki" Renvalls** (*Henrik Gabriel "Heikki" Renvall*, dzimis , miris ) bija Somijas politiķis, jurists, žurnālists, apdrošināšanas direktors. 1917. un 1918. gada viņš bija Somijas Senāta loceklis.

## Ģimene
Renvalla vecāki bija arhibīskaps Torstens Tūre Renvalds un Amanda Sofija Limnella (dzimusi Rindella).

No 1901. līdz 1917. gadam Renvalls bija precējies ar operdziedātāju Aino Akti (*Aino Ackté*); laulība beidzās ar šķiršanos. 1917. gadā Renvalls apprecējās ar Elli Sofiju Palmkvistu (*Elli Sofia Palmqvisti*). Renvalla bērni no pirmās laulības bija aktrise un režisore Glori Lepenena (*Glory Leppänen*) un ginekologs Miess Rēnkola (*Mies Reenkola*), kurš ir slavens ar saviem memuāriem, kas publicēti 1970. gados. Heikki Renvalla brālis bija vikārs Ūno Mikaels Renvalls (*Uuno Mikael Renvall*), kura dēls bija vēsturnieks, profesors un Helsinku universitātes kanclers Penti Renvalls (*Pentti Renvall*).

## Akadēmiskā, žurnālista un apdrošināšanas karjera
1890. gadā Renvalls kļuva par imatrikulantu, un 1893. gadā Helsinku Universitātē ieguva filozofijas kandidāta (bakalaura) grādu. 1897. gadā viņš ieguva tiesību zinātņu kandidāta grādu, bet 1900. gadā ieguva licenciāta un doktora grādu.

No 1897. līdz 1899. gadam Heiki Renvalls bija laikraksta *Länsi-Suomen kansanlehti* redkolēģijas loceklis.
No 1900. līdz 1903. gadam viņš bija Helsinku Universitātes Juridiskās fakultātes ekonomikas, finanšu un statistikas profesora asistents.
No 1902. līdz 1904. gadam viņš strādāja par juristu Helsinkos.
No 1905. līdz 1906. gadam bija laikraksta *[[Helsingin Sanomat]]* galvenais redaktors.
No 1906. līdz 1917. gadam Renvalls pildīja Helsinku Universitātes ekonomikas un statistikas asociētā profesora amatu Helsinku Universitātē.
No 1909. līdz 1911. gadam viņš bija arī Helsinku Tehniskās augstskolas ekonomikas profesora vietas izpildītājs.
No 1908. līdz 1909. gadam un no 1911. līdz 1913. gadam viņš bija lauksaimniecības politikas pasniedzējs Helsinku Universitātē. 

No 1906. līdz 1916. gadam Renvalls bija dzīvības apdrošināšanas sabiedrības *Vakuutus Oy Kaleva* direktoru padomes loceklis, no 1916. līdz 1925. gadam viņš bija uzņēmuma direktora vietnieks, bet no 1925. līdz 1946. gadam — izpilddirektors. Renvalls bija viens no laikraksta *Suomalainen Kansa* dibinātājiem un redaktors no 1907. līdz 1911. gadam; viņš bija arī žurnāla *Yhteiskunta-taloudeskie* redaktors no 1915. līdz 1920. gadam.

## Politiskā darbība
Renvalla politiskā karjera sākās, kad viņš tika ievēlēts *Kagaali* Centrālajā komitejā. Šī pretošanās kustība pret rusifikācijas politiku no 1902. līdz 1905. gadam organizēja pasīvo pretošanos.
No  1904. līdz 1905. un no 1905. līdz 1906. gadam Renvalls bija Savonlinnas buržuāzijas pārstāvis landtāgā.
No 1907. līdz 1908. un no 1910. līdz 1914. gadam viņš bija Eduskuntas (parlamenta) deputāts, pārstāvot Jauno somu partiju no Mikeli lēnes vēlēšanu apgabala.

No 1917. līdz 1918. gadam Heiki Renvalls bija Tirdzniecības un rūpniecības nodaļas vadītājs (senators)  Svīnhūvuda senātā, bet 1918. gadā — Pāsikivi senātā. Somijas pilsoņu kara laikā 1918. gada janvārī — aprīlī bija Vāsas Senāta pagaidu priekšsēdētāja (vietnieka) pienākumu izpildītājs un vienlaikus arī Ekonomikas nodaļas un Baznīcas nodaļas vadītāja pienākumu izpildītājs.
Pēc Pilsoņu kara beigām Renvalls izstrādāja Somijas karoga likumu. Viņam tika uzticēts pirmajam pacelt jauno valsts karogu virs Senāta ēkas 1918. gada 16. jūnijā.

No 1922. līdz 1924. gadā Renvalls bija Nacionālās koalīcijas partijas pārstāvis Eduskuntā no Vīpuri lēnes rietumu vēlēšanu apgabala. Viņš bija prezidenta vēlētāju kolēģijas loceklis 1925. gada prezidenta vēlēšanās, kā arī bija Helsinku pilsētas domes deputāts.

## Ārējās saites

* Renvall, (Heikki) Uppslagsverket Finland 

|-